## Izmjene i dopune Općih uvjeta ugovora o provođenju primarne zdravstvene zaštite iz obveznog zdravstvenog osiguranja

### NN 129/2012 (23.11.2012.), Izmjene i dopune Općih uvjeta ugovora o provođenju primarne zdravstvene zaštite iz obveznog zdravstvenog osiguranja

HRVATSKI ZAVOD ZA ZDRAVSTVENO OSIGURANJE

2764

Na osnovi odredbi članka 71. Zakona o obveznom zdravstvenom osiguranju (»Narodne novine« broj 150/08., 94/09., 153/09., 71/10., 139/10., 49/11., 22/12. i 57/12.), članka 295. Zakona o obveznim odnosima (»Narodne novine« broj 35/05. i 41/08.) i članka 26. Statuta Hrvatskog zavoda za zdravstveno osiguranje (»Narodne novine« broj 18/09., 33/10. i 8/11.) Upravno vijeće Hrvatskog zavoda za zdravstveno osiguranje na 18. sjednici održanoj 31. listopada 2012. godine donijelo je

IZMJENE I DOPUNE

OPĆIH UVJETA UGOVORA O PROVOĐENJU PRIMARNE ZDRAVSTVENE ZAŠTITE IZ OBVEZNOG ZDRAVSTVENOG OSIGURANJA

Članak 1.

U Općim uvjetima ugovora o provođenju primarne zdravstvene zaštite iz obveznog zdravstvenog osiguranja (»Narodne novine« broj 50/10., 71/10., 88/10., 1/11., 93/11., 137/11., 38/12., 80/12., 85/12. i 118/12.) u članku 16. stavci 4. i 5. mijenjaju se i glase:

»Ustanova za svoje radnike, doktore medicine i doktore dentalne medicine, odnosno privatnik obvezuju se da neće osiguranoj osobi koja se nalazi na bolničkom liječenju propisivati lijekove na recept koje je ugovorna bolnička zdravstvena ustanova obvezna osigurati u sklopu ugovorene zdravstvene zaštite.

Ako je doktor medicine i doktor dentalne medicine radnik ustanove, odnosno privatnik propisao lijek na recept u vrijeme kada se osigurana osoba nalazila na bolničkom liječenju, koji je ugovorna bolnička zdravstvena ustanova bila obvezna osigurati u sklopu ugovorene zdravstvene zaštite, obvezan je o tome izvijestiti Zavod, kako bi se bolničkoj zdravstvenoj ustanovi, prilikom naredne isplate sredstava, mogla uskratiti sredstva u visini cijene propisanog lijeka.«

Članak 2.

U članku 26. stavku 2. mijenja se tiskanica »Izvješće o stopi bolovanja«.

Nova tiskanica »Izvješće o stopi bolovanja« tiskana je uz ovu Izmjenu i dopunu Općih uvjeta ugovora o provođenju primarne zdravstvene zaštite iz obveznog zdravstvenog osiguranja i čini njezin sastavni dio.

Stavak 5. mijenja se i glasi:

»Prosječna stopa bolovanja iz stavka 4. ovog članka ne uključuje bolovanja zbog bolesti genitalnog sustava i komplikacija u svezi s trudnoćom i porođajem koja utvrđuju izabrani doktori ugovoreni u djelatnosti zdravstvene zaštite žena te bolovanja zbog priznate ozljede na radu i profesionalnih bolesti.«

Članak 3.

Članak 27. mijenja se i glasi:

»Ustanova, odnosno privatnik obvezuju se u djelatnosti zdravstvene zaštite žena pratiti stopu bolovanja zbog bolesti genitalnog sustava i komplikacija u svezi s trudnoćom i porođajem na tiskanici iz članka 26. stavka 2. ovih Općih uvjeta.

Ustanova za svoje radnike doktore ugovorene u djelatnosti zdravstvene zaštite žena, odnosno privatnik ugovoren u djelatnosti zdravstvene zaštite žena, obvezuju se da će uz izvješća utvrđena u ovim Općim uvjetima Zavodu dostaviti i popunjenu tiskanicu iz stavka 1. ovog članka u kojoj će biti naznačena stopa bolovanja u zdravstvenoj zaštiti žena u skladu sa stavkom 1. ovog članka.

Zavod će pratiti utvrđivanje prava na bolovanje zbog bolesti genitalnog sustava i komplikacija u svezi s trudnoćom i porođajem izabranih doktora ugovorenih u djelatnosti zdravstvene zaštite žena i poduzimati odgovarajuće mjere iz svoje nadležnosti u skladu sa sklopljenim ugovorom o provođenju primarne zdravstvene zaštite iz obveznog zdravstvenog osiguranja.«

Članak 4.

Ova Izmjena Općih uvjeta objavljuje se u »Narodnim novinama«.

Klasa: 025-04/12-01/216

Urbroj: 338-01-01-12-1

Zagreb, 31. listopada 2012.

Predsjednik

Upravnog vijeća Hrvatskog zavoda

za zdravstveno osiguranje

mr. sc. Marijan Cesarik, dr. med., v. r.

![](dodatni/423706.jpg)

![](dodatni/423707.jpg)

129 23.11.2012 Izmjene i dopune Općih uvjeta ugovora o provođenju primarne zdravstvene zaštite iz obveznog zdravstvenog osiguranja

Izmjene i dopune, NN 129/2012-2764
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)